لو حبينا نعرف الادمان (بالانجليزى: addiction ) فهنقول إن الادمان عبارة عن اعتياد مرضي على سلوك معين أو عقار معين أو مادة مخدرة معينة، والاعتياد المرضي ده معناه إن المريض بيكون تحت تأثير الحاجات دي في كل سلوكياته اليومية وميعرفش يستغنى عنها، وبمجرد غياب مفعولها تتأثر علطول حالته المزاجيه ويكون همه الوحيد ساعتها هو إزاي يجيب المادة دي أو يمارس السلوك ده اللي اتعود عليه. ومن هنا ممكن نستنتج إن الادمان نوعين، الادمان السلوكي والادمان المادي. طيب خلونا نتعرف عليهم. الادمان السلوكي بيكون إدمان على عادة معينة مبيقدرش المريض يستغنى عنها وبمجرد ممارستها بيحس بسعادة وراحة، ومثال على ده ادمان الانترنت وادمان العادة السرية وادمان التسوق وادمان الرحلات وادمان الالعاب الالكترونية. الادمان المادي بيكون على مادة مخدرة أو عقار معين زي الكحوليات والأدوية المهدئة والمنومة والحشيش والبانجو والهيروين والكوكايين والترامادول والكبتاجون والشبو والجوكر .. وأنواع تانية كتير. وكل ده بيندرج تحت الادمان المادي. فيه أسباب ودوافع كتيرة للإدمان، منها: 1- ضعف القيم الدينية عند المريض. 2- الخلافات اللي بتكون موجودة في الأسرة. 3) إهمال الأب ولأم لعيالهم والانشغال عنهم. 4) الفراغ 5) الرغبة في التجربة 6) أصحاب السوء 7) الإشاعة اللي بتربط بين المخدرات والقدرة الجنسية.